Source: http://klubhalo.hu/content/k%C3%BAria-igazat-adott-polt-p%C3%A9ternek-nem-kellett-volna-pesti-b%C3%ADr%C3%B3knak-saj%C3%A1t-f%C3%BCggetlens%C3%A9g%C3%BCkre
Timestamp: 2019-09-23 19:58:40+00:00

Document:
A Kúria igazat adott Polt Péternek, nem kellett volna a pesti bíróknak a saját függetlenségükre rákérdezniük | Klubhálózat
Beküldte gergelybea - 2019, szeptember 11 - 08:46
Információink szerint a Kúria kedden úgy döntött, hogy a Pesti Központi Kerületi Bíróság (PKKB) helytelenül járt el, amikor az EU bíróságától megkérdezték, hogy a magyar igazságszolgáltatás független-e. Egy svéd állampolgár elleni perrel kezdődött
https://444.hu/2019/09/10/a-kuria-igazat-adott-polt-peternek-nem-kellett-volna-a-pesti-biroknak-a-sajat-fuggetlensegukre-rakerdezniuk
A történet egy önmagán mostanra jóval túlmutató üggyel kezdődött. Egy svéd (tehát EU-s állampolgár) ellen lőszerrel való visszaélés vádjával indult eljárás, és az illető ügyét a PKKB tárgyalta.
A svéd vádlott védője jelezte, hogy szerinte meg kellene kérdezni az EU bíróságát, hogy a magyar bíróság egyáltalán alkalmas-e, hogy ítéletet hozzon egy svéd felett. Elvben az EU-n belül ez teljesen természetes volna, csakhogy a magyar bíróság függetlensége meglehetősen vitatott, és emiatt előfordulhatna, hogy az ítélet után a svéd vádlott valamilyen nemzetközi fórumon kérjen jogorvoslatot.
Lengyelország esetében például EU-s eljárások folynak az ottani bíróságok politikai befolyásolása miatt, és ezért előfordult már, hogy egy ír bíróság például nem adott ki egy gyanúsítottat Lengyelországnak, mondván ott nincs biztosítva a tisztességes eljárás lehetősége.
Általában a magyar igazságszolgáltatás függetlensége lett a kérdés
A svéd védő kérésének eleget tett Vasvári Csaba bíró, felfüggesztette a büntetőügyet, és megkérdezte az EU luxemburgi bíróságát, hogy szerintük a magyar igazságszolgáltatás függetlensége megfelel-e az EU-s normáknak.
Olyanokat kérdezett, mint például rendben van-e, hogy Handó Tünde pályázat nélkül nevez ki bírákat, vagy hogy a bírók javadalmazási rendszerében a jutalmak növekvő szerepe csorbíthatja-e a függetlenségüket.
A PKKB segítségkérése az EU-tól az egyik csatája annak a hosszú idő tartó háborúnak, amit a bírák függetlenséget követelő része vív az Országos Bírói Hivatal elnökével, Handó Tündével. Erről a konfliktusról Erdélyi Péter számos cikkben számolt be az utóbbi időben.
Polt Péter beavatkozott, és a Kúria neki adott igazat
Az ügyészség azonban közbelépett, azon az alapon, hogy a svéd vádlott elleni perben a vád képviselőjeként maguk is érintett voltak.
Polt Péter legfőbb ügyész a Kúriánál támadta meg a svéd vádlott ügyének felfüggesztését, mert álláspontja szerint ebben az esetben a PKKB-nek nem lett volna joga a luxemburgi testülethez fordulni, mert csak az EU-s jog értelmezésében, vagy a magyar és az EU-s jog közti feszültség esetén tehették volna meg ezt.
Kedden a Kúria igazat adott Polték álláspontjának.

References: Kúria 
 Kúria 
 Bíróság 
 bíróság 
 bíróság 
 bíróság 
 Kúria 
 Kúria